钦定古今图书集成/历象汇编/岁功典/第105卷 > 《书经》 > 武成
## 钦定古今图书集成/历象汇编/岁功典/第105卷 > 《书经》 > 武成

惟一月壬辰，“旁死魄。”

〈蔡传〉一月，建寅之月，不曰正而曰“一”者，商建丑，以十二月为正朔，故曰一月也。壬辰，以《泰誓》戊午推之，当是一月二日，死魄，朔也。二日，故曰“旁死魄，

厥四月哉生明。”

〈蔡传〉“哉”，始也。始生明月三日也。

既生魄，

〈蔡传〉“生魄”，望后也。〈大全〉问：“生明生魄”如何？朱子曰：日为魂，月为魄，魄是暗处，魄死则明生，《书》所谓“哉生明”是也。老子所谓“载营魄”，载如人载车，车载人之载月，受日之光，魂加于魄，魄载魂也。明之生时，大尽则初二，小尽则初三，月受日之光常全，人望在下，却在侧边了，故见其盈亏不同。或云月形如饼，非也。《笔谈》云：“月形如弹丸，其受光如”粉涂一半。月去日近则光露一屑，渐远则光渐大。且如月在午，日在酉，则是近一远三谓之弦，至日月相望则去日十矣，故谓之望。日在西而月在东，人在下面得以望见其光之全。月之中有影者，盖天包地外地形小。日在地下则月在天中日甚大，从地四面光起，其影则地影也。地碍日之光，所谓山河地影是也。如星亦受日光，凡天地之光，皆是日光也。自十六日生魄之后，其光之远近，如箭之弦，谓之下弦。至晦则日与月相叠，月在日后，光尽体伏矣。　新安陈氏曰：“诸家多谓生魄望后也，而不察既字，以望与既望例之，则哉！”生魄十六日，既生魄十七日也。